Jakušima

Jakušima () – viena iš Japonijai priklausančių Osumi salų. Jos plotas apie 500 km², saloje yra 15 tūkst. gyventojų. Sala yra į pietus nuo Kiūšiū, Kagošimos prefektūroje. Jakušimos sąsiauris (Yakushima Kaikyō) skiria salą nuo Tanegašimos. Aukščiausias salos taškas yra Miyanoura-dake (1935 m). Jakušimą dengia tankūs miškai, žinomi dėl japoninės kriptomerijos medžių, kuriuos japonai vadina sugi, ir rododendrų.

Jakusugi miškus (šimtamečių medžių girias) kasmet aplanko 300 tūkst. žmonių. Teigiama, kad ši vieta įkvėpė Hayao Miyazaki sukurti „Princesę Mononokę“.World Heritage – Yakushima  tikrinta 2008-08-15Yakushima: Shiratani Unsuikyo tikrinta 2008-08-15 Sala taip pat vaizduojama 1996 m. filme „Motros atgimimas“, kuriame Motra Leo padėjo ant vieno salos medžio kokoną.

Jakušimoje Honda bando savo sukurtą vandenilinį variklį. Daugiau nei 50 % salos elektros energijos yra iš hidroelektrinių, o iš pertekliaus Kagošimos universitetas mažame eksperimente gamina vandenilį. Saloje nėra vandenilinių mašinų, bet savivaldybė turi keletą elektromobilių.

Pagal administracinį suskirstymą, visa sala priklauso Jakušimos miestui.

 Miškai 

10 747 ha Jakušimos miškų, kurie yra senųjų šilumą mėgstančių girių liekanos, 1993 m. buvo įtraukti į Pasaulio paveldo sąrašą. Saugomos teritorijos branduolyje (12,19 km²) niekada nebuvo kertami medžiai. World Heritage Nomination – IUCN Summary tikrinta 2012-06-22.

Miškuose aptinkama virš 2000 augalų ir gyvūnų rūšių, tarp kurių 94 yra endeminės.

 Klimatas 

Jakušimai būdingas subtropinis klimatas ir gausus kritulių kiekis. Sala yra drėgniausia vieta Japonijoje, joje per metus iškrenta 4000-10000 mm kritulių – vienas iš gausiausių kiekių pasaulyje.http://www.climate-charts.com/Countries/Japan.html  Juokaujama, kad čia lyja „35 dienas per mėnesį“. Ruduo ir žiema yra sausesni laikotarpiai, o pavasarį ir vasarą taip gausiai lyja, kad pasitaiko nuošliaužų. Tai piečiausia Japonijos vieta, kur kalnuose pasitaiko sniego, kuris kartais išsilaiko mėnesiais, o vandenyno temperatūra niekada nenukrenta žemiau 19 °C.

 Galerija 

 Išnašos 

 Nuorodos 

 UNESCO puslapis, skirtas Pasaulio paveldui (anglų k.)
 Jakušimos beždžionė (anglų k.)

Kategorija:Osumio salos
Kategorija:Pasaulio paveldo objektai Japonijoje